stanford-oval/wikipedia huggingface dataset:
גדנסק
היסטוריה > בין מלחמות העולם

לאחר מלחמת העולם הראשונה הוכרזו דנציג וסביבותיה כעיר חופשית במעמד מיוחד, בחסות חבר הלאומים. אוכלוסיית העיר הייתה ברובה הגדול גרמנית, ומ-1933 שלטה במועצתה המפלגה הנאצית. אחת העילות הרשמיות לפרוץ מלחמת העולם השנייה הייתה תביעתה של גרמניה לקבל לידיה את השלטון בדנציג והסירוב שבו נתקלה. עם פרוץ המלחמה, ב-1 בספטמבר 1939, התחולל בבית הדואר בעיר קרב קצר בין פקידי הדואר הפולנים לבין הכוחות הנאצים, שהסתיים בתבוסת הפולנים והוצאתם להורג. לאחריו סופחה העיר לגרמניה. בשלהי המלחמה התרכזו בעיר מאות אלפי פליטים מפרוסיה המזרחית, שנמלטו מהצבא האדום המתקדם, ובחלקם ניסו להתפנות מערבה דרך הים. העיר ספגה הפצצות כבדות וב־30 במרץ 1945 נתפסה בידי הכוחות הסובייטים.
היסטוריה > מ-1945 ואילך

בתום מלחמת העולם השנייה גורשה האוכלוסייה הגרמנית ברובה הגדול, ובמקומה יושבו בעיר פולנים, בעיקר פליטים ממחוזות במזרח פולין שעברו לשליטת ברית המועצות. מרכז העיר העתיק שוקם בשנות החמישים והשישים, והעיר הפכה למרכז תעשייתי חשוב בפולין הקומוניסטית הודות לנמל והמספנות.
בספטמבר 1980 הוקמה במספנות על שם לנין שבגדנסק תנועת סולידריות, אשר סימנה את תחילת היסדקות הקו הנוקשה של המפלגה הקומוניסטית בפולין.
הקהילה היהודית

סוחרים יהודים פעלו בעיר החל מהמאה ה-15, אולם בתחילה נאסרה התיישבות יהודית בתחומי העיר עצמה, ובתקופת שלטונה של ממלכת פולין הוטלו הגבלות על מגורי יהודים בחלקים שונים בעיר ועל עיסוקיהם, הגבלות שהוסרו רק ב-1814.
בתקופת העיר החופשית דנציג, שבין המלחמות, מנתה הקהילה היהודית למעלה מ-10,000 נפש. הנציבים מטעם חבר הלאומים ניסו להגן על מעמדם של היהודים גם לאחר השתלטות הנאצים על הסנאט של העיר, אך מסוף 1937 הידרדר מצבם של היהודים במהירות והם היו נתונים לפוגרומים, לביזה ולאפליה חוקית בהתאם לחוקי נירנברג. מרבית היהודים עזבו, ועד פרוץ המלחמה ירד מספרם ל-1,600. בפברואר-מרץ 1941 גורשו כמעט כל היהודים שנותרו בעיר.
קהילה זעירה הוקמה בעיר לאחר המלחמה, וב-2016 נמנו בה כ-90 חברים.
ערים תאומות

גרמניה ברמן, גרמניה
אוקראינה אודסה, אוקראינה
בולגריה בורגאס, בולגריה
צרפת ניס, צרפת
ספרד ברצלונה, ספרד
קזחסטן אסטנה, קזחסטן
שוודיה קאלמאר, שוודיה
ליטא וילנה, ליטא
איטליה פלרמו, איטליה
הולנד רוטרדם, הולנד
צרפת מרסיי, צרפת
רוסיה קלינינגרד, רוסיה
הרפובליקה העממית של סין שאנגחאי, הרפובליקה העממית של סין
רוסיה סנט פטרסבורג, רוסיה
פינלנד טורקו, פינלנד
ישראל מועצה אזורית מטה יהודה, ישראל
ארצות הברית קליבלנד, ארצות הברית
דנמרק אלסינור, דנמרק
צרפת רואן, צרפת
ליטא שילוטה, ליטא
הממלכה המאוחדת ספטון, הממלכה המאוחדת
ראו גם

המסדרון הפולני
גינטר גראס
תוף הפח
קרב וסטרפלאטה
אצטדיון אנרגה גדנסק
יהודים עולים לארץ ישראל מנמל גדנסק, פולין, בשנת 1924
ג'ים הופר (דברים מוזרים)

| --- | --- |

ג'ים הופר, בגילומו של דייוויד הארבור, בעונתה הרביעית של הסדרה
 תוכנית טלוויזיה:  "דברים מוזרים" (2016–)
 הופעה ראשונה:  "פרק 1: היעלמותו של ויל באיירז" (2016)
 יוצרים:  האחים דאפר
 גילום הדמות:  דייוויד הארבור
 דיבוב:  ברנט מוקאיי (Smite)
 מידע
 סטטוס:  חי
 גיל:  44 שנה 
 תאריך לידה:  1942 
 מקום לידה:  הוקינס 
 מין:  זכר
 מקצוע:  שריף
 אזרחות:  ארצות הברית 
 מקום מגורים:  ארצות הברית הוקינס, אינדיאנה
 דמויות קשורות
 משפחה:  שרה הופר (בת ביולוגית; נפטרה) דיאן הופר (גרושה) ג'ויס באיירז (בת זוג) אילבן / ג'יין הופר (בת מאומצת)
 
ג'יימס "ג'ים" הופר (באנגלית: James "Jim" Hopper) הוא דמות בדיונית המופיעה בסדרת הדרמת-מדע בדיוני של נטפליקס, "דברים מוזרים", שנהגתה על ידי האחים דאפר, והוא שימש במקור כמפקד המשטרה של עיירת הוקינס, אשר לאורך שלוש עונותיה הראשונות של הסדרה חוקר את ההתרחשויות המוזרות המתרחשות בה.
את דמותו של הופר מגלם דייוויד הארבור, אשר זכה לשבחי הביקורות על גילום הדמות.
ביוגרפיה בדיונית > רקע

ג'יימס "ג'ים" הופר, המכונה גם "הופ", הוא מפקד משטרת הוקינס. הופר גר בהוקינס כמעט כל חייו, לאחר שלמד בתיכון עם ג'ויס באיירז ובוב ניובי; ובהמשך שירת בחיל הכימיקלים במהלך מלחמת וייטנאם לצד הסוכן אורנג', שירות שלדעתו הוביל למחלתה הקטלנית של בתו. הופר היה נשוי לדיאן ולהם נולדה בת משותפת בשם שרה. בני הזוג התגרשו לאחר ששרה מתה מסרטן ובעקבות התמכרותו לאלכוהול ולסמים, בניסיון להקהות את צערו. במשך מספר שנים לאחר מותה של שרה, שימש הופר כבלש במחלק הרצח של משטרת ניו יורק לפני ששב להוקינס. בסופו של דבר מתפכח הופר והופך לאחראי יותר, מציל את ויל באיירז ובהמשך מאמץ את אילבן כבת.
ביוגרפיה בדיונית > עונה 1

בעונה הראשונה, מופיע לראשונה הופר כשוטר אלכוהוליסט המתגורר בהוקינס, אינדיאנה. בת-כיתתו לשעבר, ג'ויס באיירז, מספרת לו שבנה, ויל, נעלם ועל שיחת טלפון מוזרה, שאותה היא פירשה כסימן לכך שוויל בחיים. הופר נרתע מלהאמין לה כי ויל עודנו בחיים, אך מודה כי תקרית שיחת הטלפון היא יוצאת דופן – השיחה הסתיימה כשעבר זרם חשמלי לשפופרת הטלפון. עם התקדמות העונה, מבין הופר כי קיימת קונספירציה עצומה הקשורה למעבדות הוקינס והוא שותף למשימה למצוא את ויל ולהצילו. לאחר מותה לכאורה של אילבן בסיום העונה, נראה הופר כשהוא משאיר מעט אוכל ביערות המושלגים, כולל ופלי "אגוס", המאכל האהוב עליה.
ביוגרפיה בדיונית > עונה 2

בפלשבקים, מצליחה אילבן להימלט מהעולם ההפוך, אך נאלצת להישאר מוסתרת בבקתתו של הופר ביער על מנת להימנע מסוכני ממשל. הופר אוסר עליה לעזוב או לתת למייק או לכל אחד אחר לדעת שהיא עדיין בחיים. בהווה, יחסיהם של הופר ואילבן נקלעים למשבר בעקבות בידודה המתמשך מהעולם החיצוני, המחמיר לאור סירובו לאפשר לה לצאת ל"תעלול או ממתק" בליל כל הקדושים וניתוקה ממכשיר הטלוויזיה. הופר וג'ויס עוקבים אחר ביקוריו של ויל במעבדות הוקינס לאחר שמתברר כי הוא מפגין סימנים להיותו עדיין מושפע מהעולם ההפוך; וג'ויס נאלצת לחלץ את הופר מהמנהרות התת-קרקעיות כשהוא מנסה לחקור אותן לבד. בהמשך העונה, מסייע הופר מסייע בפתרון תעלומות הדמודוגים וריקבון הדלעות, ובסיום העונה, לוקח את אילבן למעבדות הוקינס על מנת לסגור את השער פעם נוספת. לאחר שעבד עם אילבן במטרה לסגור את השער, מחליט הופר לאמץ רשמית את אילבן כבתו.
ביוגרפיה בדיונית > עונה 3

שבעה חודשים לאחר אירועי העונה הקודמת; אילבן ומייק מבלים יחד כל הזמן בחדרה, למורת רוחו של הופר. כשהופר מתוודה בפני ג'ויס שהוא חש לא בנוח לגבי המצב, היא מציעה לו לשבת ולדבר בשלווה עם אילבן ומייק על רגשותיו. בעצתה, הופר מנסה להכין נאום כתוב "מלב-אל-לב", אך כשהוא מנסה לשאת אותו, הוא כושל ומאיים מילולית על מייק שיתרחק מאילבן או שיפריד ביניהם.
שיחותיו של הופר עם ג'ויס מובילות אותו להיות נועז יותר והוא מציע לה לצאת לארוחת ערב. עם זאת, ג'ויס מחמיצה את ארוחת הערב והופר מגלה שבמקום זאת היא בילתה את הערב עם סקוט קלארק, המורה למדעים בבית הספר, על מנת לחקור מדוע איבדו מגנטי המקרר שלה את המגנטיות שלהם, מה שמעורר את קנאתו של הופר. ג'ויס מבקשת מהופר שייקח אותה בחזרה למעבדות הוקינס הנטושות במטרה לבדוק האם נשאר שם ציוד פעיל; בעודם שם, מותקף הופר על ידי מאבטח רוסי בשם גרגורי, בו הוא נתקל קודם לכן במשרדו של ראש העיירה. הופר מתעמת עם ראש העיירה קליין בנוגע לגרגורי, ומפיו מגלה שהיזמים של קניון "סטארקורט", עבורם גרגורי עובד, רכשו גם מספר נכסים אחרים בהוקינס. הופר וג'ויס מבקרים באחדים מהנכסים, ומוצאים נכס שמשמש ככיסוי למעבדה רוסית. לפני שגרגורי תוקף אותם, הופר וג'ויס לוקחים את אלכסיי – אחד המדענים שעובדים שם – כבן ערובה וחומקים מגרגורי. הופר וג'ויס לוקחים את אלכסיי לתאורטיקן קונספירציות בשם מורי על מנת לסייע בתרגום דבריו של אלכסיי, ממנו הם מגלים כי מתחת לקניון קיים בסיס רוסי גדול שבו מדענים רוסים מנסים לפתוח את השער לעולם ההפוך. בנוסף, מגלה אלכסיי מגלה לשלושה כיצד יוכלו להרוס את השער.
הופר וג'ויס מביאים את מורי ואלכסיי איתם כשהם שבים בחזרה להוקינס במטרה לבדוק אם ילדיהם בטוחים. מורי ואלכסיי מבינים שלהופר וג'ויס יש רגשות אחד כלפי השני. הקבוצה עוצרת ביריד יום העצמאות, ובזמן שהופר וג'ויס מחפשים בשטח, מורי מראה לאלכסיי את הסביבה. בזמן שמורי ואלכסיי נהנים מהיריד, גרגורי מגיע והורג את אלכסיי כשבמקביל סוכנים רוסים אחרים רודפים אחרי הופר. הופר מבי אותם ונמלט לקניון יחד עם ג'ויס ומורי, שם הם מתאחדים עם הילדים, ולומדים שמצליף המוחות הענק עומד לתקוף אך ניתן לעצור אותו אם יסגרו את השער לעולם ההפוך. הופר, ג'ויס ומורי מציעים לרדת לבסיס ולמצוא את המפתחות שלא רק יסגרו את השער, אלא גם יהרסו את הציוד, מה שיפורר את כל מי שנשאר בחדר. בזמן ההמתנה בחדר, ג'ויס מבקשת מהופר לצאת לדייט נוסף. לבסוף, הופר, ג'ויס ומורי מוציאים את תוכניתם לפועל בהצלחה, אך לפני שביכולתם לסגור את השער, מגיע גרגורי ונלחם בהופר. במהלך הקרב, ידו של הופר נמצאת על העליונה והוא מצליח להרוג אותו, אך נותר ללא יכולת לצאת מהחדר. בבכי, נאלצת ג'ויס לנטרל את המכונה, ומתרחש פיצוץ אדיר שמפורר לכאורה את כולם בחדר, כולל הופר. ג'ויס ומורי עולים על פני השטח ומתאחדים עם הילדים.
שלושה חודשים לאחר מכן, ג'ויס ומשפחתה, יחד עם אילבן, מתכוננים לעזוב את הוקינס, וג'ויס נושאת בפני אילבן את נאומו המוכן של הופר, בו הוא מסביר כיצד הוא חושש לראות אותה גדלה, אבל בד בבד מודה שהגיע הזמן, ומבקש ממנה להיזהר ככל שהיא מתבגרת.
ביוגרפיה בדיונית > עונה 4

בתחילת העונה, מתגלה כי הופר שרד את הפיצוץ מתחת לקניון "סטארקורט", אך נשבה על ידי הרוסים ונשלח לכלא בקמצ'טקה. במהלך שבייו, הופר משחד את אחד השומרים, דמיטרי אנטונוב, שדרכו הוא שולח לג'ויס פתק המציין שהוא בחיים. אנטונוב מורה לג'ויס ומורי לשלם 40,000 דולר למבריח בשם יורי איסמאילוב באלסקה תמורת מעבר לרוסיה. במקביל, מצליח הופר להימלט לזמן קצר מהכלא, אך מתגלה כי יורי בגד בו ובאנטונוב תמורת רווח גדול יותר, וכתוצאה מכך הוא נלכד מחדש.
הופר נכלא לצד אנטונוב, ומגלה שהם ישמשו כמזון עבור הדמוגורגון שיש לרוסים בשבי. כשהוא נזכר שחולשתו של היצור היא אש, הופר משתמש בחנית בוערת מאולתרת שבעזרתה הוא מרחיק ממנו את הדמוגורגון בזמן שהוא שוחט את רוב האסירים האחרים; כשבמקביל ג'ויס ומורי מסתננים לכלא ופותחים דלת שמאפשרת להופר ולאנטונוב לברוח. הופר וג'ויס מתאחדים ולבסוף מודים ברגשותיהם הרומנטיים אחד כלפי השני. עם זאת, הקבוצה מוצאת עוד יצורים מהעולם ההפוך הנמצאים תחת מחקר בתוך הכלא. הופר מתקשר לאחד הסוכנים של אוונס ומגלה שאילבן וחבריה מתמודדים עם איום נוסף מהעולם ההפוך בהוקינס. הופר, ג'ויס ומורי הורגים את היצורים האחרים בכלא על מנת להחליש את "מוח הכוורת" של העולם ההפוך ולתת יתרון לילדים, בעוד שאנטונוב משכנע את יורי להטיס אותם הביתה. יומיים לאחר מכן, הופר מתאחד עם אילבן והאחרים בהוקינס, אך הם מבחינים בקנוקנותיה של העולם ההפוך המתחילים לפלוש לעיירה.
במדיות נוספות

ברומן נלווה לסדרת הטלוויזיה, "The Darkness on the Edge of Town", מתוארים חייו של הופר לפני אירועי הסדרה, ובפרט מורחבים הפרטים על תקופת שהותו בניו יורק. בספיישל ליל כל הקדושים "Treehouse of Horror XXX" של סדרת ההנפשה "משפחת סימפסון", זכתה דמותו של הופר לפרודיה בדמותו של מפקד המשטרה המקומי של ספרינגפילד, המפקד ויגאם. בנוסף, זכתה הדמות לצעצוע משלה בסדרת הצעצועים "Funko Mystery Minis".
ביקורות

עם עליית הסדרה לשירות "נטפליקס", זכו דמותו של הופר והשחקן המגלם אותו, דייוויד הארבור, לשבחי המבקרים. בביקורתו עבור העונה השנייה באתר "RogerEbert.com", שיבח המבקר בריאן טאלריקו את ביצועיו של הארבור, והצהיר כי "דייוויד הארבור טוב יותר השנה אפילו ממה שהיה בעבר, במיוחד בפרק האחרון." בנוסף, שיבחו המעריצים את השינוי במראהו החיצוני של הופר בין העונות.
עם זאת, גישתו והתנהגותו של הופר בעונה השלישית זכו לביקורות שליליות, ומבקרים ומעריצים רבים חשו שדמותו נסוגה לקריקטורה של עצמו בהשוואה לשתי העונות הראשונות. בין היתר נכתב באתר "Vulture" כי "ג'ים הופר הרגיל הפך ל-Jrk-Ass Hopper, במיוחד בפרקיה הראשונים של 'דברים מוזרים 3', מה שגורם לצרימה בהצגת דמותו. בנוסף להתנגדות המוגזמת שלו למה שהוא, בסופו של דבר, מגע פיזי מועט בין מייק לאל, הוא גם מתעצבן בצורה לא פרופורציונלית על ג'ויס כשהיא מחמיצה את ארוחת הערב, מתקוטט כל הזמן עם ג'ויס על בעיות קלות; תוקף פיזית את ראש עיריית הוקינס, לארי קליין, על מנת לחלץ ממנו מידע; ומגלה מעט רחמים כלפי אלכסיי, המדען הרוסי שהוא וג'ויס חוטפים כדי שיוכלו להבין מה באמת הקומוניסטים עושים בעיירה."
על ביצועיו, הארבור היה מועמד בקטגוריית השחקן המשנה הטוב ביותר בסדרת דרמה בטקס פרס אמי לבידור בפריים טיים ה-69 וה-70. בטקס פרסי גלובוס הזהב ה-75, הארבור היה מועמד בקטגוריית שחקן המשנה הטוב ביותר בסדרה, מיני-סדרה או סרט טלוויזיה.
הערות שוליים

↑  "Stranger Things season 4 spoilers: What is Agent Orange?". netflixlife.com. Retrieved March 5, 2023.
↑  Sampson, Issy (July 5, 2019). "Stranger Things: everything you need to know before hitting Secret Cinema" – via www.theguardian.com.
↑  "Stranger Things Characters Sorted Into Their Hogwarts Houses". ScreenRant. April 11, 2019.
↑  "Stranger Things: The Ultimate Viewing Guide & Reading Order To The Expanded Universe". ScreenRant. July 1, 2019.
↑  "Exclusive: Stranger Things 'spin-off could look into Hopper's backstory'". June 16, 2019.
↑  "Stranger Things Hopper detail will have you in tears". July 18, 2019.
↑  Liptak, Andrew (February 8, 2019). "A new Stranger Things tie-in novel will explore the origins of Chief Hopper". The Verge.
↑  "The Simpsons to spoof Stranger Things in Treehouse Of Horror XXX this Halloween". July 15, 2019.
↑  Squires, John (May 9, 2019). "Funko Reveals Massive Wave of "Stranger Things" Season 3 Toys!".
↑  Tallerico, Brian. ""Stranger Things 2" Operates From the James Cameron Sequel Playbook | Demanders | Roger Ebert". www.rogerebert.com. Retrieved March 5, 2023.
↑  "'Stranger Things' fans are loving this 1 detail about Hopper in Season 3". Mashable SEA. March 5, 2023.
↑  ""Stranger Things 3" gives us a meaner Hopper, and we're not loving it". Salon. July 14, 2019. Retrieved July 16, 2019.""Stranger Things 3" gives us a meaner Hopper, and we're not loving it". Salon. July 14, 2019. Retrieved March 5, 2023.
↑  "Why Is Hopper Such a Jerk-Ass in Stranger Things 3?". Vulture. July 12, 2019. Retrieved March 5, 2023.
↑  "David Harbour". Emmys. Retrieved March 5, 2023.
↑  "David Harbour". Golden Globe Awards. Retrieved March 5, 2023.
קלאודיו קואלו

| --- | --- |

דיוקן עצמי, שנות ה-80 של המאה ה-17
 לידה:  2 במרץ 1642 מדריד, ספרד 
 פטירה:  20 באפריל 1693 (בגיל 51) מדריד, ספרד 
 תחום יצירה:  ציור 
 זרם באמנות:  בארוק 
 
קלאודיו קואלו (בספרדית: Claudio Coello‏, תעתיק מדויק: קלאודיו קואיו; 2 במרץ 1642 – 20 באפריל 1693) היה צייר ספרדי נודע בסגנון הבארוק.
יצירתו הנודעת ביותר היא ציור דמוי-מראה שמוצב בחדר תשמישי הקדושה של מנזר אל אסקוריאל.
קיילב בנט

קיילב פרו בנט (באנגלית: Caleb Prew Bennett;‏ 11 בנובמבר 1758 –  9 במאי 1836) היה איש צבא ופוליטיקאי אמריקאי מדלאוור, איש המפלגה הדמוקרטית, שלחם במלחמת העצמאות של ארצות הברית ובמלחמת 1812, וכיהן כמושל דלאוור ה-29 בשנים 1833–1836.
ראשית חייו

קיילב בנט נולד במחוז צ'סטר שבפרובינציה של פנסילבניה, כבנם של ג'וזף ואליזבת פרו וילי בנט. כשהיה בן שלוש, עברה המשפחה לווילמינגטון שבמושבת דלאוור. אביו היה רב-חובל שהפליג אל הקריביים. ב-1792 נשא קיילב בנט לאישה את קתרין בריטון, ולשניים נולדו 13 ילדים.
קריירה צבאית

בנט שירת כלוטננט ברגימנט הראשון של דלאוור, יחידה של הצבא הקונטיננטלי שפעלה במהלך מלחמת העצמאות של ארצות הברית. ב-1775, כשהיה בן 17, הוא התגייס ושירת עד תום המלחמה. הוא נכח בוואלי פורג' (אנ') ולחם בקרבות בסטטן איילנד, בברנדיויין (אנ'), בגרמנטאון (אנ'), במונמות' (אנ'), בקמדן, ובמצור על יורקטאון, ונפצע שלוש פעמים. לאחר קרב קמדן הרה האסון באוגוסט 1780, כאשר הרגימנט הראשון של דלאוור הושמד, נשלח בנט בחזרה לדלאוור כדי לגייס אנשים חדשים. שנה לאחר מכן, כאשר כינסו הגנרל ג'ורג' וושינגטון והצרפתים את כל מי שהיה ניתן לטובת המצור על יורקטאון, הצטרף בנט מחדש לצבא, ונזכר בכך באופן הבא:
נשארנו בעמדה שלנו בכריסטין (כריסטינה), ביצענו את המשימות הנדרשות, עד שהצבא הצרפתי מרוד איילנד, וכוחות נוספים של הצבא, עם המפקד העליון בראשם, הגיעו למקום המפגש שלנו בחודש אוגוסט, כאשר קיבלנו פקודות מהגנרל וושינגטון להתכונן לעבור לווירג'יניה. תוך כמה ימים התחלנו לצעוד לבולטימור. נשארנו בעיר במשך כמה ימים, כאשר ספינה קטנה הוכנה לקראת התקדמותנו לאנאפוליס, שם כוחות התעבורה הצרפתים המתינו לצאת הצבא.
בהגיענו לאנאפוליס, עלינו לספינה גם אנחנו, על סיפון הספינה "מרקיז לאפייט". כאשר הכוחות היו כולם על הסיפון, צי ההובלה, עם שתי פריגטות, הרים עוגן והתקדמנו, עם רוח נוחה, במורד מפרץ צ'ספיק עד שהגענו למפרץ לינהייבן, שם עגן הצי הצרפתי. עברנו את שפך נהר יורק, שם עגנו שתיים או שלוש פריגטות צרפתיות שחסמו את הכניסה אליו. עגנו שם במהלך הלילה עם הצי.
מוקדם בבוקר המחרת כוח התובלה המשיך במעלה נהר ג'יימס עד שהגענו לסביבות ויליאמסבורג, וירג'יניה, שם נחתנו והצטרפנו לכוחות שהתאספו שם.
ברגע שכל הכוחות התרכזו שם, כשהגנרל וושינגטון בראשם, עזבנו את ויליאמסבורג והמשכנו בדרכנו ליורקטאון, שם הכוחות הבריטים התבצרו, תחת פיקודו של הלורד קורנווליס. כל הצבא הגיע בערב ותפס עמדות סביב לעיר, ללא שנגרמו אבדות או אי-נוחות מצידנו. השגנו את המטרה שצופתה מאיתנו, כלומר להקים את המחנה שלנו כדי להקיף כל הביצורים.
לאחר הכניעה ציין בנט ש"ב-4 בנובמבר 1781 חברנו לבריגדה של הגנרל גיסט, והחלנו לצעוד כדי לחבור לארמייה של הגנרל גרין בקרוליינה הדרומית". בנט שירת עוד שנתיים נוספות בקרוליינה הדרומית, ולבסוף שב לביתו ב-17 בינואר 1783.
במלחמת 1812 היה בנט קפטן בחיל התותחנים ומפקד העיר ניו קאסל. הוא היה אחראי על האמצעים שננקטו בניו קאסל ובסוללה שהוקמה בסמוך לעיירה. הוא מונה כקולונל של המיליציה, ועד מהרה עמד לרשותו כוח ממושמע היטב של חיל רגלים וארטילריה. אך לא הכול הלך כשורה עבורו. הבריגדיר גנרל ויריבו הפוליטי הוויקי ג'ון סטוקטון העמיד את בנט למשפט צבאי על כך שכשל לבצע את תפקידו. ההאשמות לא הוכחו ובנט זוכה מהן.
מושל דלאוור

באמצע המאה ה-19 הייתה הפוליטיקה של דלאוור חלוקה בין הוויגים, שהיו הרוב, לבין הדמוקרטים שהיו המיעוט. הוויגים היו מפלגת האופוזיציה לנשיא ארצות הברית אנדרו ג'קסון, ליורשיו ולמדיניותם. הם תמכו בממשל מרכזי חזק, בבנקים חזקים ובהגנה על מחירים. כיורשים העיקריים של המפלגה הפדרליסטית הוותיקה בדלאוור, כוחם העיקרי היה בקרב האוכלוסייה הוותיקה הכפרית במחוזות קנט וסאסקס. מנגד, הדמוקרטים תמכו במדיניות של ג'קסון ויורשיו, וכוחם בדלאוור התרכז במחוז ניו קאסל ובקרב הקווייקרים, הסקוטים של אלסטר והמהגרים החדשים.
בנט היה מעורב במגוון של תחומי עיסוק, כולל שירותי מעבורת על נהר כריסטינה בווילמינגטון, והפיכת ביתו של המושל לשעבר גאנינג בדפורד סניור בניו קאסל לבית מלון. הוא גם שימש כגזבר של מחוז ניו קאסל בשנים 1806–1832. מאחר שמעולם קודם לכן הוא לא שאף למשרה פוליטית, הוא נמשך על ידי הדמוקרטים, והיה נואש לשבור את אחיזתם ההדוקה של הפדרליסטים והוויגים במשרת מושל המדינה. על אף מעמדו המכובד כוותיק המלחמה, הוא נבחר ב-1832 כמושל דלאוור בהפרש של 54 קולות בלבד, לאחר שהביס את מועמד הוויגים הסנאטור ארנולד נאודיין. הוא כיהן כמושל מ-15 בינואר 1833 ועד מותו, ועד היום הוא האדם המבוגר ביותר שהושבע לתפקידו מכל מושלי דלאוור לדורתיהם, בגיל 75.. הוא גם ראשון מושל דלאוור שנבחר על פי חוקת 1831 של המדינה, ולפיכך הראשון שנבחר לתקופת כהונה של ארבע שנים.
במשך שנים הפצירו מושלי דלאוור באספה הכללית של המדינה לבצע רפורמה במערכת הענישה. בספרו "דמוקרטיה בדלאוור", מתייחס קרול הופקר לאופן בו המשיך בנט במאמצים אלו, בבקשו מהאספה הכללית ב-1835 "לבטל את האפשרות של מאסר בשל חוב, ואת קיומו של עמוד הקלון, שנותר כסטיגמה בערים שלנו, וחרפה למעמדה של המדינה בעידן שאופיין באינטליגנציה, קידמה ואהבת האדם". על אף מאמציו, לא חלו שינויים בתחום זה.
הופקר גם תיאר כיצד בוויכוח הלאומי על סוגיית התעריפים וזכויות המדינות, שבהדרגה נעשה טעון יותר ויותר, "גינה בנט את המאמצים של קרוליינה הדרומית לנסות לבטל את התעריפים הפדרליים. הוא הגדיר את גישת הביטול כמרד שמתבסס על שמועות". "היה זה במסגרת האיחוד", הוא הזכיר לשומעיו, "שחטפנו את החירויות שלנו מלפיתת זרועות הדיכוי. האיחוד הוא כוחנו השלם, התמיכה היחידה שלנו".
במהלך תקופת כהונתו של בנט כמושל נמשכו העבודות הציבוריות. הממשלה הפדרלית סייעה בבניית שוברי הגלים הנחוצים בעיר לואס, בסלילת מסילת הרכבת פרנצ'טאון וניו קאסל והחלפת מסילת העץ שלה במסילת ברזל, כך שהיא תהיה מסוגלת לשאת עליה את קטרי הקיטור החדשים, והחלה סלילתן של מסילת הברזל פילדלפיה-בולטימור-וילימנגטון, ומסילת הברזל של דלאוור.
מותו

קיילב בנט נפטר בווילמינגטון בעת כהונתו כמושל ב-9 במאי 1836. הוא נטמן בבית הקברות הקווייקרי שבעיר. הוא היה מושל דלאוור החמישי שנפטר בעת כהונתו.
לקריאה נוספת

Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, pp. 222-223.
הערות שוליים

↑  TODAY in Masonic History: Caleb P. Bennett Passes Away
↑  Hoffecker, Carol E. (2004). Democracy in Delaware. Wilmington, Delaware: Cedar Tree Books., p. 80.
↑  Hoffecker, Carol E. (2004). Democracy in Delaware. Wilmington, Delaware: Cedar Tree Books., p. 94.
| --- | --- |
בקרת זהויות :  GND: 119469764X  LCCN: nr2002000070  SNAC: w68s7c0f  VIAF: 19610741   WorldCat (עם VIAF): 19610741
קורוזיית גימום

קורוזיית גימום
קורוזיית גימום היא תהליך קורוזיה מקומי היוצר גומות במתכת המשתתכת. תהליך זה נפוץ מאוד בים, ובאזורים הקרובים אליו ומכאן חשיבותו הרבה.
כללי

קורוזיית גימום היא תופעה מוכרת היטב כבר אלפי שנים. מפני שהיא יוצרת גומות בפני השטח של המתכת, הנזק ממנה רב, ומכאן העניין הגדול בחקר שלה ובמניעתה.
למרות מחקר לא מועט שנעשה בנושא, מנגנונה של קורוזיית הגימום אינו נהיר כל צורכו עדיין, עם זאת, התבססו במהלך השנים מספר מסקנות מחקריות.
תיאור חלקי של מנגנון הקורוזיה

כאמור המנגנון השלם של הקורוזיה לא ידוע עדיין, אבל נאספו מספר עובדות אקלקטיות בנושא:
השלב הראשון בקורוזיית גימום של מתכות מסוימות הוא המסת שכבת הפסיבציה של המתכת (בניגוד למשל לקורוזיה גלוונית בה אין זה הכרחי).
הוכח כי הגימום מוקל מאוד על ידי נוכחות של יוני הלידים (כלור,ברום,פלואור,יוד).
מפני שהימים מכילים יוני כלור, התופעה מואצת מאוד בסביבה ימית.
הקשר בין נוכחות יוני הליד לבין קורוזיית גימום לא ידוע נכון להיום, עם זאת ישנם חוקרים המניחים כי יוני ההליד מסיעים להמסת שכבת הפסיבציה של המתכת.
ישנן מתכות בהן היון החד ערכי של המתכת נספח לפני השטח כצורון ביניים.
תהליך הגימום מגדיל (בדרך כלל) את שטח המגע של המתכת עם הסביבה ולפיכך את קצב הקורוזיה שלה.
תופעות ייחודיות לקורוזיית גימום

ריפוי (healing)- תופעה בה במהלך הקורוזיה נסתמים חלקית חלק מהגומות.
מסיבות שאינן ברורות חלק מהמגנזיום המומס נצבר על פני השטח. לעיתים המצבור הנ"ל קורם לתוך הגומה ו"מרפא" אותה.
negative diffrencial effect (בתרגום חופשי: "תוצא הפחת ההפרשי")- תופעה בה זרמי החימצון הנמדדים בקורוזיית גימום גבוהים מאלו המנובאים על ידי התאוריה. הסיבה העקרונית לכך היא הופעתם של הגומות אותן התאוריה לא לוקחת בחשבון. גומות אלו מגדילות את פני השטח של המתכת ולכך את קצב החימצון, כלומר את זרמי החימצון.
ראו גם

קורוזיה
הערות שוליים

↑  הערך המקביל באנגלית
↑  מאמר המקשר בין קורוזיה ליוני הלידים:
G.Song,A.Atrens,Advanced Engineering material, 5 (2003) 87, הקשר בין השניים יובהר בהמשך וכן הערך המקביל באנגלית פיסקה רביעית משפט ראשון
↑  דוגמה במקרה של מגנזיום G.baril, G.Galicia, C.Deslouis, N.Pebere, B.Triboller, V.Vivier, Journal of electrochemistry society, 154 (2007) 108.
1 2  G.Song,A.Atrens,Advanced Engineering material, 5 (2003) 87
↑  דוגמה ממגנזיום: 1.13
↑  ראו הסבר בהמשך negative diffrencial effect
↑  שם
ד'תרכ"ו

ד'תרכ"ו (4626)  היא שנה עברית  אשר  החלה ביום א' בתשרי, אור ל-24 בספטמבר 865 (לפי הלוח היוליאני, שהיה נהוג אז), והסתיימה ביום כ"ט באלול, 13 בספטמבר 866. שנה מסוג בשה, איננה מעוברת, ואורכה 355 ימים. זו שנה שישית לשמיטה.
לוח שנה > מאפייני לוח השנה

שנה מסוג בשה, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
היסטוריה של עם ישראל
קורובייניקי

קורובייניקי (ברוסית: Коробе́йники; מילולית: הרוכלים או הסוחרים) הוא שיר עם רוסי פופולרי מהמאה התשע-עשרה, המספר את סיפור המפגש בין רוכל לנערה, ומתאר את התמקחותם על סחורות כמטאפורה לחיזור.
מחוץ לרוסיה, מנגינת השיר ידועה כשיר הנושא במשחק הפופולרי טטריס בגרסת הגיימבוי של המשחק מתוצרת החברה נינטנדו.
השיר "קורובייניקי" מבוסס על פואמה באותו שם מאת המשורר הרוסי ניקולאי אלכסייביץ' נקראסוב, שהודפס לראשונה במגזין סוברמניק בשנת 1861. הקצב ההולך וגובר וסגנון הריקוד המשויך אליו הובילו לכך שהוא הפך במהרה לשיר עממי רוסי פופולרי, רב השפעה. השיר אף השפיעה על תדמיתה של ברית המועצות בארצות הברית.
הקורובייניקי היו רוכלים עם מגשים, שמכרו בדים, סדקית, ספרים ופריטים קטנים אחרים ברוסיה שלפני המהפכה. השיר הארוך בהרבה של נקראסוב מספר את סיפורו של רוכל צעיר בשם וניה שמפתה לילה אחד איכרה בשם קטיה בשדה שיפון. הוא מציע לה כמה ממוצריו כמתנה תמורת נשיקה וכפי שמשתמע מכך, לטובות מיניות. היא דוחה את כל מתנותיו פרט לאחת, טבעת טורקיז, ומנמקת שלקבל את מרכולתו אך לא אותו, יהיה קשה מנשוא, והיא מוכנה לתת לו את מה שהוא רוצה תמורת נישואין. למחרת בבוקר הוא מתחייב להתחתן איתה כשיחזור לאחר שמכר את מרכולתו בשוק. הסיפור של השיר מסתיים כאן; אולם הפואמה מספרת שהרוכל נשדד ונהרג על ידי שומר יער, ששודד אותו במטרה לגנוב את רווחים שהרוויח בשוק.
מנגינת השיר

השמעת צלילים אינה נתמכת בדפדפן שלך. אפשר להוריד את קובץ השמע.
המנגינה בישראל

בארץ הלחן היה מוכר בעבר כריקוד זוגות בשם קרבושקה או קורובושקה (коробушка).
מספר שירים הושרו לפני קום המדינה בלחן הזה:
אנו נהיה הראשונים (לחן חלופי ללחן המוכר)
כולם אומרים
על שן סלע
לקריאה נוספת

• Plank-Blasko, Dana. (2015), , The Soundtrack. 8. 7-24. 10.1386/st.8.1-2.7_1
• Konstantine Klioutchkine, , Slavic Review Vol. 66, No. 1 (Spring, 2007), pp. 45-62, DOI: 10.2307/20060146
הערות שוליים

↑  הדמויות בשירתו של נקראסוב
↑  מועד כתיבת הפואמה
↑  ההיסטוריה של שיר הטטריס
↑  ראו ב"לקריאה נוספת" במאמרה של דנה פלאנק בלאסקו.
↑  מילות השיר ברוסית
↑  אפי נצר וחבורתו - קרבושקה - הבה נרקודה, בערוץ יוטיוב.
↑  השיר בביצוע להקת Белое Злато (זהב לבן) והריקוד בגרסתו הרוסית, בערוץ יוטיוב.
↑  שיר החלוצים באתר "זמרשת".
↑  כולם אומרים באתר "זמרשת".
↑  על שן סלע באתר "זמרשת".
| --- | --- |
בקרת זהויות :  MusicBrainz work: 376e6064-9b87-4bdd-b906-ee5f4a94833b